Komission tiedonanto Euroopan parlamentille EY:n perustamissopimuksen 251 artiklan 2 kohdan toisen alakohdan mukaisesti neuvoston vahvistamasta yhteisestä kannasta Euroopan parlamentin ja neuvoston asetuksen antamiseksi rahoitustilejä koskevasta julkisyhteisöjen neljännesvuositilinpidosta /* KOM/2004/0025 lopull. - COD 2003/0095 */





KOMISSION TIEDONANTO EUROOPAN PARLAMENTILLE EY:n perustamissopimuksen 251 artiklan 2 kohdan toisen alakohdan mukaisesti neuvoston vahvistamasta yhteisestä kannasta Euroopan parlamentin ja neuvoston asetuksen antamiseksi rahoitustilejä koskevasta julkisyhteisöjen neljännesvuositilinpidosta 2003/0095 (COD) KOMISSION TIEDONANTO EUROOPAN PARLAMENTILLE EY:n perustamissopimuksen 251 artiklan 2 kohdan toisen alakohdan mukaisesti neuvoston vahvistamasta yhteisestä kannasta Euroopan parlamentin ja neuvoston asetuksen antamiseksi rahoitustilejä koskevasta julkisyhteisöjen neljännesvuositilinpidosta 1. Tausta Euroopan parlamentille ja neuvostolle toimitettu ehdotus (KOM(2003) 242 - 2003/0095 (COD)): // 8. toukokuuta 2002 Euroopan parlamentin lausunto (ensimmäinen käsittely): // 21. lokakuuta 2003 Neuvoston yhteisen kannan vahvistaminen: // 22. joulukuuta 2003 2. Komission ehdotuksen tarkoitus Raha-asiain komitean kertomuksessa, joka koskee EMU:n tilastollisia vaatimuksia ja jonka Ecofin-neuvosto vahvisti 18. tammikuuta 1999, korostettiin tarvetta muun muassa tuoda erilaisia politiikan tarpeita varten saataville julkisyhteisöjen neljännesvuositilinpito, siten kuin EKT95:ssä on määritelty. Muita kuin rahoitustilejä koskevista tiedoista on hyväksytty kaksi asetusta vuosina 2000 ja 2002. Ehdotettu asetus koskee rahoitustaloustoimia, rahoitusvaroja ja velkoja. Komission tarkoituksena oli vaatia jäsenvaltioita toimittamaan täydellinen rahoitustilien kokonaisuus kesäkuuhun 2005 mennessä. Asetus valmisteltiin tavanomaisessa menettelyssä eli tiiviissä yhteistyössä jäsenvaltioiden asiantuntijoiden kanssa. Eräiden erityisvaatimusten vuoksi tämän asetuksen valmisteluun on tarvittu enemmän aikaa kuin muita kuin rahoitustilejä koskevan toisen asetuksen (2002) valmisteluun. 3. Yhteistä kantaa koskevat huomautukset 3.1. Yleistä Ensimmäisessä käsittelyssä Euroopan parlamentti hyväksyi komission ehdotuksen tehtyään siihen tarkistuksen, jolla ensinnäkin päivämäärä, jona tiedot on toimitettava ensimmäisen kerran, siirrettiin kesäkuun 30. päivästä 2003 joulukuun 31. päivään 2003. Toiseksi tarkistuksella lisättiin komissiolle mahdollisuus myöntää enintään kahden vuoden poikkeuksia. Poikkeukset koskevat yksinomaan ehdotuksen liitteessä määriteltyjä vastasektoria koskevia tietoja. 3.2. Euroopan parlamentin ensimmäisen käsittelyn jälkeen tekemää tarkistusta koskevat päätökset Komissio on hyväksynyt parlamentin ehdottaman tarkistuksen. Tähän on perusteena etenkin se, että vastasektoria koskevien tietojen keruu on joissakin maissa erityisen vaikeaa ja saattaa edellyttää melko suuria mukautuksia. Neuvosto on yhteisessä kannassaan hyväksynyt vastasektoria koskeviin tietoihin liittyvän tarkistuksen asiasisällöltään. 3.3. Neuvoston ja komission esittämät uudet säännökset Neuvoston yhteiseen kantaan on sisällytetty (6 artikla) seuraavat seitsemän uutta säännöstä, joille komissio antaa täyden tukensa: - Päivämäärää, jona tiedot on toimitettava ensimmäisen kerran, siirretään joulukuun 31. päivästä 2003 kesäkuun 30. päivään 2004. Komissio myöntää, että ehdotuksen hyväksymiseen kului odotettua enemmän aikaa, ja siksi tämä muutos on tarpeen. - Poikkeuksien soveltamisaikaa muutetaan 2 vuodesta 18 kuukaudeksi. Komissio oli ilmoittanut, että 31. päiväksi joulukuuta 2005 asetettua päivämäärää on ehdottomasti noudatettava, ja se on tyytyväinen tähän tarkistukseen. - Lisätään mahdollisuus poikkeukseen (18 kuukautta) "joidenkin" 30 päivään kesäkuuta 2004 mennessä toimitettavien valtionhallinnon alasektoria (S.1311) ja sosiaaliturvarahastojen alasektoria (S.1314) koskevien tietojen toimittamisen aloittamispäivästä. Komissio on tietoinen siitä, että kansallisiin tilastojärjestelmiin on tehtävä huomattavia mukautuksia, jotka on aloitettu myöhään tai joita ei joissakin tapauksissa vielä ole aloitettu, ja että jotkin näistä mukautuksista ovat osoittautuneet enemmän aikaa vieviksi kuin aiemmin oli odotettu. Koska komissio on kuitenkin jo useiden vuosien ajan vaatinut etusijan antamista näille alasektoreille (etenkin EKP:n suositusten mukaisesti), tällaiset lisäpoikkeukset koskevat vain tiettyjä rahoitusvälineitä (ja ne liittyvät todennäköisesti rahoitusvaroihin kohdistuviin taloustoimiin ja rahoitusvaroihin). - Lisätään velkoihin kohdistuvien taloustoimien ja velkojen osalta mahdollisuus poikkeukseen (18 kuukautta) 30 päivään kesäkuuta 2004 mennessä toimitettavien osavaltiohallinnon alasektoria (S.1312) ja paikallishallinnon alasektoria (S.1313) koskevien tietojen toimittamisen aloittamispäivästä. Komissio on täysin tietoinen joissakin maissa ilmenneistä vaikeuksista. Paikallisyksiköiden suuren määrän ja/tai joissakin tapauksissa lainsäädännön muuttamistarpeen vuoksi mukautusten toteuttaminen vie enemmän aikaa kuin jäsenvaltioiden asiantuntijat olivat arvioineet asetuksen valmistelun yhteydessä. - Lisätään rahoitusvaroihin kohdistuvien taloustoimien ja rahoitusvelkojen osalta mahdollisuus poikkeukseen (6 kuukautta) 30 päivään kesäkuuta 2005 mennessä toimitettavien osavaltiohallinnon alasektoria (S.1312) ja paikallishallinnon alasektoria (S.1313) koskevien tietojen toimittamisen aloittamispäivästä. Komissio on valmis tutkimaan tapauksittain mahdolliset poikkeuksia koskevat pyynnöt, jotka perustuvat tarpeeseen testata raportointijärjestelmä ennen kuin virallisia tietoja aletaan toimittaa. - Lisätään mahdollisuus poikkeukseen (6 kuukautta) 30 päivään kesäkuuta 2005 mennessä toimitettavien julkisyhteisöt-sektoria (S.13) koskevien tietojen toimittamisen aloittamispäivästä. Tämä muutos on johdonmukainen seuraus edellä mainituista tarkistuksista. - Lisätään muiden saamisten ja velkojen (F.7 ja AF.7) osalta mahdollisuus poikkeukseen (6 kuukautta) 30 päivään kesäkuuta 2005 mennessä toimitettavien julkisyhteisöt-sektoria (S.13) ja sen alasektoreita koskevien tietojen toimittamisen aloittamispäivästä. Neuvostossa käytyjen asiantuntijaryhmän keskustelujen aikana komissio sai tietää, että jotkin jäsenvaltiot eivät mahdollisesti ole saaneet täysin mukautettua raportointijärjestelmäänsä näiden erityisten kohtien osalta. Komissio hyväksyy nämä uudet säännökset, sillä se on tietoinen joistakin suurista vaikeuksista näiden tietojen keruussa, etenkin paikallisyksiköiden osalta. 4. Päätelmät Yhteinen kanta lisää joustavuutta asetuksessa esitettyihin vaatimuksiin, mutta se keskittyy sellaisenaan yhä täysin komission ehdottaman asetuksen tavoitteisiin. Siinä otetaan huomioon erityiset kansalliset tilanteet vaikuttamatta kielteisesti käyttäjien tarpeisiin. Komissio suhtautuu avoimesti kaikkiin poikkeuksia koskeviin pyyntöihin poikkeusten myöntämistä koskevien tavanomaisten sääntöjen mukaisesti, edellyttäen että jäsenvaltiot pystyvät osoittamaan, että kansallisen tilastojärjestelmän mukauttamisen täytäntöönpano on tosiasiallisesti alkanut. Näillä edellytyksillä ja edellä esitetyn johdosta komissio antaa myönteisen lausunnon yksimielisesti hyväksytystä neuvoston yhteisestä kannasta.